Virallinen lehti nro C 135 , 14/05/1999 s. 0085



KIRJALLINEN KYSYMYS E-2650/98 esittäjä(t): Friedhelm Frischenschlager (ELDR) komissiolle (1. syyskuuta 1998) Aihe: Ydinvoiman säännösten vastaiset tuet Euroopan energiamarkkinoiden vapautuminen jatkuu ja johtaa lähivuosina kovenevan kilpailun kautta tuntuviin hinnanalennuksiin kansalaisten eduksi. komission käynnistämää prosessia on kuitenkin lähivuosina tarkkailtava säännöllisesti, jotta subventiot laajasti ymmärrettyinä eivät aiheuta markkinavääristymiä, joilla olisi ikäviä pitkäaikaisseurauksia taloudelle ja ympäristölle. Ydinenergian rauhanomaisen käytön yhteydessä herääkin epäilys, että kyse on huomattavista subventioista, jotka vaikuttavat haitallisesti muiden energiantuotannon muotojen, erityisesti uusiutuvien energialähteiden markkinatilanteeseen. Onko komissio sitä mieltä, että ydinvoimalat tai ydinvoimalatoiminnan harjoittajat saavat EU:n lainsäädännön vastaisia subventioita laajasti ymmärrettyinä esimerkiksi riittämättömien säännösten ja vastuumääräysten, (muihin kuin alkuperäisiin tarkoituksiin käytettyjen) tutkimusmäärärahojen ja valtiontakausten muodossa? Jos komissio ei ole tätä mieltä, voiko se vahvistaa, että ydinvoimalatoiminnan harjoittajan kustannuslaskennassa otetaan riittävästi huomioon seuraavat seikat: - mahdollisessa suuronnettomuudessa tapahtuvat vahingot ja tuhot - radioaktiivisen aineen loppusijoitus tai sen täydellinen uudelleenkäsittely - ydinvoimalan turvallinen pysäyttäminen ja säilytys sinä aikana, jolloin käytöstä poistettu voimala on uhka terveydelle ja ympäristölle, tai ympäristölle mahdollisimman vaaraton hävittäminen suhteellisen lyhyen käyttöajan jälkeen? Jos ei, kuinka komissio selittää ydinvoimalla tuotetun energian hinnanmuodostuksen? Hyväksyisikö komissio yhtä puutteellisen kustannuslaskennan ja siihen perustuvan hinnanmuodostuksen myös muilta, erityisesti yksityisiltä energiantuottajilta? Millaiseksi komissio arvioi perinteisen energiantuottajan ydinvoimalatoiminnan harjoittajaa vastaan nostaman kilpailuoikeudellisen syytteen onnistumismahdollisuudet? Komission jäsenen Karel Van Miertinkomission puolesta antama vastaus (1. lokakuuta 1998) Lukuun ottamatta erästä parhaillaan tutkittavaa valitusta, komissiolla ei tällä hetkellä ole tiedossaan yhteisön lainsäädännön vastaisia ydinvoimaloille myönnettyjä tukia. Säännökset, jotka koskevat velvollisuutta muodostaa varantoja ydinonnettomuuksien varalle, polttoaineen hävittämistä ja voimalaitosten käytöstä poistoa, kuuluvat jäsenvaltioiden toimivaltaan. Ne perustuvat osittain kansainvälisiin sopimuksiin, joiden tarkoituksena on yleisten turvallisuusvaatimusten asettaminen ydinvoiman käytölle. Sähkön sisämarkkinoita koskevista yhteisistä säännöistä 19 päivänä joulukuuta 1996 annetun Euroopan parlamentin ja neuvoston direktiivin 96/92/EY(1) 24 artiklan mukaisesti jäsenvaltiot, joissa ennen tämän direktiivin voimaantuloa annettuja sitoumuksia tai toimintaa koskevia takeita ei voida täyttää tämän direktiivin säännösten vuoksi, voivat hakea siirtymäkausijärjestelyitä. Komissio aikookin tutkia asiaa koskevia ilmoituksia. Jos komissiolle toimitetaan tätä tai jotakin muuta asiaa koskevia konkreettisia tietoja yhteisön kilpailusääntöjen vastaisista kustannuseduista, se tutkii ne tarkasti. Komission velvollisuutena on tutkia yritysten tai yksittäisten henkilöjen tekemät kilpailusääntöjen rikkomista koskevat valitukset. Valitusten hyväksyminen riippuu kustakin yksittäistapauksesta, eikä sitä voida arvioida etukäteen. (1) EYVL L 27, 30.1.1997.